Holt 1-3 ára | Karellen - Leikskólakerfi
Velkomin á Holt - símanúmer 591-9361 / 617-1568
Á Holti eru 16 börn á aldrinum 1 - 2 ára. Nám barnanna á Holti fer fram í gegnum frjálsa leikinn. Þau fá æfingu í samskiptum, ákvarðanatöku, við að leysa vandamál og að æfa sig á hlutverkum úr reynsluheimi sínum. Starfsfólk er til staðar á leiksvæðum sem þátttakendur og leiðbeinendur. Mikill tími okkar fer í umhyggju og umönnun eins og að hugga, faðma, skipta á bleyju, klæða í og úr, venja við salerni og æfa þau í að hjálpa sér sjálf.
Mesta áherslan er á hreyfingu og málörvun. Önnur áhersluatriði eru vinátta, líkamsþekking, grunnlitirnir, tölur upp að tíu, könnunarleikur og einnig vinna þau að ýmsum verkefnum sem eru í gangi í öllum leikskólanum.
Hreyfing er undirstaða annarra þroskaþátta. Fræðingar telja að fylgni sé á milli hreyfigetu og málþroska. Þannig að slök hreyfigeta getur komið niður á málþroska og lestranámi. Við förum því út tvisvar á dag ef veður leyfir. Börnin fá góða hreyfingu úti í garði við að moka og fóta sig í sandi og snjó og puða upp og niður brekkuna eins á hjólum og í boltaleikjum. Einnig höfum við afnot af salnum eftir hádegi alla daga og á föstudögum þar sem þau eru í ýmiskonar hreyfileikjum.
Fínhreyfingar þjálfast í kubbaleikjum, púsluspilum, hreyfingum með söng, að perla og í föndurherbergi við að leira og lita. Börnin eru enn á krotstigi og eru mörg hver að kanna eiginleika hlutanna sem þau fá í hendur með því að sleikja, naga, slá hlutum í eða láta þá detta.
Foreldrum ber að koma með bleyjur í leikskólann meðan barnið notar þær.
Fréttir frá deildinni eru sendar með tölvupósti á föstudögum til forráðamanna.
Deildarstjóri: Stefanía er deildarstjóri á Holti og er með netfangið: stefaniar@kirkjubolid.is
Starfsfólk deildarinnar er: Stefanía, Efsa, Ragnhildur, Þóra og Felix sér um hreyfinguna ásamt því að í hlutastörfum eru: Ásdís, Hekla, Marín og Þórunn.